Document ID: 31992L0021

Nõukogu direktiiv 92/21/EMÜ,
31. märts 1992,
M1-kategooria mootorsõidukite masside ja mõõtmete kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut, [1]
koostöös Euroopa Parlamendiga, [2]
võttes arvesse majandus- ja sotsiaalkomitee arvamust, [3]
ning arvestades, et:
siseturu järkjärguliseks väljakujundamiseks tähtajaga kuni 31. detsember 1992 tuleb vastu võtta meetmed; kusjuures siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
ühtse turu loomiseks on oluline täieulatusliku ühtlustamise meetod;
kõnealust meetodit tuleb kasutada kogu EMÜ tüübikinnitusmenetluse läbivaatamisel vastavalt nõukogu 7. mai 1985. aasta resolutsioonile, milles käsitletakse uut lähenemisviisi tehnilisele ühtlustamisele ja standardimisele;
tehnilised nõuded, millele mootorsõidukid peavad siseriiklike õigus aktide kohaselt vastama, kehtivad muu hulgas ka mootorsõidukite masside ja mõõtmete kohta;
kõnealused nõuded on liikmesriigiti erinevad; ning seetõttu on vaja, et kõik liikmesriigid võtaksid lisaks olemasolevatele eeskirjadele või nende asemel vastu ühesugused nõuded, et eelkõige oleks võimalik iga sõidukiliigi suhtes rakendada nõukogu 6. veebruari 1970. aasta direktiivis 70/156/EMÜ (liikmesriikide mootorsõidukite ja nende haagiste tüüpe käsitlevate õigusaktide ühtlustamise kohta) [4], viimati muudetud direktiiviga 87/403/EMÜ, [5] ettenähtud EMÜ tüübikinnitusmenetlust;
käesolevat direktiivi täiendatakse direktiividega, mis on seotud mootorsõidukite ja nende haagiste masside ja mõõtmetega;
ei ole vaja kehtestada nõudeid mootorsõidukite ja haagiste kombinatsioonide dünaamilise stabiilsuse kohta, kuivõrd mootorsõidukite tootjad võtavad antud aspekti suurima tehniliselt lubatud pukseeritava massi määramisel arvesse,
ON VASTU VÕTNUD KÄESOLEVA DIREKTIIVI:
Artikkel 1
Käesolevas direktiivis kasutatakse järgmist mõistet: sõiduk - teedel kasutamiseks mõeldud vähemalt neljarattaline M1-kategooria mootorsõiduk (nagu on defineeritud direktiivi 70/156/EMÜ I lisas), mille maksimaalne valmistajakiirus ületab 25 km/h.
Artikkel 2
Ükski liikmesriik ei tohi keelduda sõidukile EMÜ või siseriikliku tüübikinnituse andmisest või keelata sõiduki müüki, registreerimist, kasutuselevõtmist ja kasutamist või sellest keelduda sõiduki masside ja mõõtmetega seotud põhjustel, kui need vastavad I lisas esitatud nõuetele.
Artikkel 3
Mistahes muudatused, mis on vajalikud käesoleva direktiivi lisades esitatud nõuete kohandamiseks tehnika arenguga, võtab komisjon vastu direktiivi 70/156/EMÜ artiklis 13 sätestatud korras.
Artikkel 4
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid enne 1. juulit 1992 ning teatavad sellest viivitamata komisjonile.
Kui liikmesriigid kõnealused normid vastu võtavad, viidatakse nendes käesolevale direktiivile või lisatakse neile selline viide ametliku avaldamise korral. Sellise viitamise korra näevad ette liikmesriigid.
Liikmesriigid kohaldavad neid norme alates 1. oktoobrist 1992.
2. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate siseriiklike põhiliste õigusnormide tekstid.
Artikkel 5
Käesolev direktiiv on adresseeritud liikmesriikidele.
Brüssel, 31. märts 2002

Labels: 7
8